CELEX: 32012R0794
Language: sk
Date: 2012-09-05 00:00:00
Title: Nariadenie Komisie (EÚ) č. 794/2012 z  5. septembra 2012 o prechodných opatreniach týkajúcich sa zoznamu Únie obsahujúceho arómy a východiskové materiály stanoveného v prílohe I k nariadeniu Európskeho parlamentu a Rady (ES) č. 1334/2008  Text s významom pre EHP

7.9.2012   
            
            
               SK
            
            
               Úradný vestník Európskej únie
            
            
               L 243/162
            
         NARIADENIE KOMISIE (EÚ) č. 794/2012
   z 5. septembra 2012
   o prechodných opatreniach týkajúcich sa zoznamu Únie obsahujúceho arómy a východiskové materiály stanoveného v prílohe I k nariadeniu Európskeho parlamentu a Rady (ES) č. 1334/2008
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1334/2008 zo 16. decembra 2008 o arómach a určitých zložkách potravín s aromatickými vlastnosťami na použitie v potravinách a o zmene a doplnení nariadenia Rady (EHS) č. 1601/91, nariadení (ES) č. 2232/96 a (ES) č. 110/2008 a smernice 2000/13/ES (1), a najmä na jeho článok 25 ods. 3,
   keďže:
   
               (1)
            
            
               V článku 9 nariadenia (ES) č. 1334/2008 sa stanovuje druh aróm a východiskových materiálov, v prípade ktorých sa vyžaduje hodnotenie a schválenie.
            
         
               (2)
            
            
               V článku 10 nariadenia (ES) č. 1334/2008 sa stanovuje, že z aróm a východiskových materiálov uvedených v článku 9 sa môžu uviesť na trh samostatne a používať v potravinách alebo na potravinách za prípadných podmienok použitia tam uvedených iba tie, ktoré sú zahrnuté do zoznamu Únie.
            
         
               (3)
            
            
               V článku 30 nariadenia (ES) č. 1334/2008 sa stanovuje, že článok 10 sa uplatňuje od uplynutia 18 mesiacov po dátume, od ktorého sa začne uplatňovať zoznam Únie.
            
         
               (4)
            
            
               Preto je vhodné stanoviť uvedený dátum uplatňovania zoznamu Únie na účely tretieho odseku článku 30 nariadenia (ES) č. 1334/2008.
            
         
               (5)
            
            
               Prvým krokom bolo stanovenie zoznamu Únie obsahujúceho aromatické látky, uvedeného v článku 9 písm. a) nariadenia (ES) č. 1334/2008, nariadením Komisie (EÚ) č. 793/2012 (2) zaradením zoznamu aromatických látok uvedeného v nariadení Európskeho parlamentu a Rady (ES) č. 2232/96 (3) do prílohy I k nariadeniu (ES) č. 1334/2008 a stanovením dátumov uplatňovania uvedeného zoznamu.
            
         
               (6)
            
            
               Podľa nariadenia (ES) č. 1334/2008 sa aromatické látky, ktoré nie sú zahrnuté v zozname Únie, môžu uvádzať na trh samostatne a používať v potravinách alebo na potravinách do 18 mesiacov po dátume uplatňovania zoznamu Únie. Keďže aromatické látky na trhu v členských štátoch už sú, malo by sa prijať ustanovenie, ktorým sa zabezpečí bezproblémový postup schvaľovania. Na zvýšenie právnej istoty by sa malo poskytnúť prechodné obdobie aj pre potraviny obsahujúce uvedené aromatické látky.
            
         
               (7)
            
            
               Druhým krokom musí byť hodnotenie aróm a východiskových materiálov uvedených v článku 9 písm. b) až f). Zainteresované strany predložia žiadosti o aktualizáciu zoznamu Únie pridaním látky do zoznamu podľa nariadenia Európskeho parlamentu a Rady (ES) č. 1331/2008 (4) a postupujú podľa nariadenia Komisie (EÚ) č. 234/2011 z 10. marca 2011, ktorým sa vykonáva nariadenie Európskeho parlamentu a Rady (ES) č. 1331/2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (5), pokiaľ ide o požadované údaje a obsah, návrh a predkladanie žiadostí o schválenie aróm a východiskových materiálov uvedených v článku 9 písm. b) až f) nariadenia (ES) č. 1334/2008.
            
         
               (8)
            
            
               V súlade s cieľmi nariadenia (ES) č. 1334/2008 a v záujme zvýšiť právnu istotu a rovnaké zaobchádzanie je vhodné prijať prechodné opatrenia, ktorými sa poskytne čas na hodnotenie a schválenie uvedených aróm a východiskových materiálov.
            
         
               (9)
            
            
               Dátum uplatňovania častí B až F prílohy I k nariadeniu (ES) č. 1334/2008, pokiaľ ide o arómy a východiskové materiály uvedené v článku 9 písm. b) až f) uvedeného nariadenia, by sa mal posunúť, aby sa vytvoril čas na hodnotenie a schválenie uvedených aróm a východiskových materiálov.
            
         
               (10)
            
            
               Zainteresované strany by mali do stanovenej lehoty predložiť žiadosti o schválenie týkajúce sa aróm a východiskových materiálov uvedených v článku 9 písm. b) až f) nariadenia (ES) č. 1334/2008, ktoré sú v súčasnosti uvedené na trhu.
            
         
               (11)
            
            
               Podľa nariadenia (ES) č. 1334/2008 sa arómy a východiskové materiály uvedené v článku 9 písm. b) až f), ktoré nie sú zahrnuté v zozname Únie, môžu uvádzať na trh samostatne a používať v potravinách alebo na potravinách do 18 mesiacov po dátume uplatňovania zoznamu Únie. Keďže arómy a východiskové materiály uvedené v článku 9 písm. b) až f) nariadenia (ES) č. 1334/2008 už na trhu v členských štátoch sú, malo by sa prijať ustanovenie, ktorým sa zabezpečí bezproblémový postup schvaľovania. V záujme zvýšiť právnu istotu by sa malo poskytnúť prechodné obdobie aj pre potraviny obsahujúce uvedené arómy a východiskové materiály.
            
         
               (12)
            
            
               V článku 30 nariadenia (ES) č. 1334/2008 sa uvádza, že články 26 a 28 nariadenia (ES) č. 1334/2008 týkajúce sa zmien a doplnení nariadenia Rady (EHS) č. 1601/91 z 10. júna 1991, ktorým sa stanovujú všeobecné pravidlá definície, opisu a ponuky aromatizovaných vín, aromatizovaných nápojov na báze vína a aromatizovaných kokteilov z aromatizovaných vínnych produktov (6) a nariadenia Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín (7) sa uplatňujú od dátumu, od ktorého sa začne uplatňovať zoznam Únie. Preto je vhodné stanoviť uvedený dátum uplatňovania na účely článku 30 štvrtého odseku nariadenia (ES) č. 1334/2008.
            
         
               (13)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   KAPITOLA I
   
      AROMATICKÉ LÁTKY UVEDENÉ V ČLÁNKU 9 PÍSM. a) NARIADENIA (ES) č. 1334/2008
   
   Článok 1
   Prechodné opatrenia vzťahujúce sa na potraviny obsahujúce aromatické látky
   Potraviny obsahujúce aromatické látky, ktoré sú zákonným spôsobom uvedené na trh alebo označené pred 27. septembrom 2014, ale nespĺňajú podmienky časti A prílohy I k nariadeniu (ES) č. 1334/2008, sa môžu uvádzať na trh do dátumu ich minimálnej trvanlivosti alebo dátumu ich spotreby.
   KAPITOLA II
   
      ARÓMY A VÝCHODISKOVÉ MATERIÁLY UVEDENÉ V ČLÁNKU 9 PÍSM. b) AŽ f) NARIADENIA (ES) č. 1334/2008
   
   Článok 2
   Dátum uplatňovania častí B až F zoznamu Únie obsahujúceho arómy a východiskové materiály
   Na účely článku 30 tretieho odseku v spojení s článkom 10 nariadenia (ES) č. 1334/2008 sa časti B až F zoznamu Únie obsahujúceho arómy a východiskové materiály stanoveného v prílohe I k uvedenému nariadeniu uplatňujú od 27. septembra 2016.
   Článok 3
   Lehota na predkladanie žiadostí
   Zainteresované strany predkladajú Komisii žiadosti o schválenie aróm a východiskových materiálov uvedených v článku 9 písm. b) až f) nariadenia (ES) č. 1334/2008 uvedených na trh v čase nadobudnutia účinnosti tohto nariadenia v súlade s nariadením (EÚ) č. 1331/2008 najneskôr do 27. septembra 2015.
   Článok 4
   Prechodné opatrenia vzťahujúce sa na potraviny obsahujúce arómy a východiskové materiály uvedené v článku 9 písm. b) až f) nariadenia (ES) č. 1334/2008
   Potraviny obsahujúce arómy a východiskové materiály uvedené v článku 9 písm. b) až f) nariadenia (ES) č. 1334/2008, ktoré sú zákonným spôsobom uvedené na trh alebo označené pred 27. marcom 2018, ale nespĺňajú podmienky častí B až F prílohy I k nariadeniu (ES) č. 1334/2008, sa môžu uvádzať na trh do dátumu ich minimálnej trvanlivosti alebo dátumu ich spotreby.
   KAPITOLA III
   
      ZÁVEREČNÉ USTANOVENIA
   
   Článok 5
   Zmeny a doplnenia nariadenia (EHS) č. 1601/91 a nariadenia (ES) č. 110/2008
   Na účely článku 30 štvrtého odseku nariadenia (ES) č. 1334/2008 týkajúceho sa zmien a doplnení nariadenia (EHS) č. 1601/91 a nariadenia (ES) č. 110/2008 sa zoznam Únie obsahujúci arómy a východiskové materiály uplatňuje od 27. marca 2013.
   Článok 6
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. septembra 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 354, 31.12.2008, s. 34.
   
      (2)  Pozri stranu 1 tohto úradného vestníka.
   
      (3)  Ú. v. ES L 299, 23.11.1996, s. 1.
   
      (4)  Ú. v. EÚ L 354, 31.12.2008, s. 1.
   
      (5)  Ú. v. EÚ L 64, 11.3.2011, s. 15.
   
      (6)  Ú. v. ES L 149, 14.6.1991, s. 1.
   
      (7)  Ú. v. EÚ L 39, 13.2.2008, s. 16.